钦定古今图书集成/方舆汇编/职方典/第1161卷 > 《郧西开河碑记》梁·大润
## 钦定古今图书集成/方舆汇编/职方典/第1161卷 > 《郧西开河碑记》梁·大润

郧水之环城者四：曰天河，曰激浪，曰五里，曰直峪。惟
天河汇众河所会，经四十馀里，南注于汉。巨石连亘，
流常壅塞，故舟楫失利。而邑之馈饷转输货物，不免
有负戴之劳，民甚病之。嘉靖戊申春，邑侯梅川黄公
来莅兹土，承流宣化之暇，即以导河为务。顾民有事
东作，乃暂止。逮冬，巡抚退斋林公《兴利檄》至，侯辗然
喜曰：“天时协矣，机宜会矣，事其有就乎？”遂以兹役请
于抚治素斋于公，郡守徐公悉报可，且有乐事劝工
之助。侯乃毅然以疏治为己任。度其用役之费，且首
合乎僚佐，各捐俸以倡。士民亦罔不协劳输力，仰承
休德。而督率之任，则属之邑尉董君楠、幕宾陈君可，
疏瀹有则而不穷，决排有方而不拂。始于孟冬，越六
月而功就。回视昔之奔走道路者，以游以泳，真为有
功矣。郧水之滨，睹此百年旷典，不能含默无言。窃闻
父老云：“役不及万人而功可大，费不过百金而利可
久。”若侯之伟绩，宜勒之石，以昭示来兹。谨徇民情，姑
记导河始末，并系芜词，俾颂侯功德者，知与玆河之
利共悠远也。侯名珝，字凤翔，闽之永安人。词曰：“宪宪
黄侯，维国之祯，中州佐政，遹骏有声。牛刀割鸡，辱是
小邦。庶务芜秽，寝食不遑。以兴以革，召父杜母，美岂
独专？民安物阜，顾瞻负戴，劳民伤财，天河疏凿，庶民
子来。舟楫之利，济彼不通。可重可远，伊谁之功？咸曰
仁侯。民得所天，循良有传，太史摩编，甘棠芾芾，流水
漪漪。”百年遗爱，立此丰碑。